Document ID: 32012D0282

KOMISIJAS ĪSTENOŠANAS LĒMUMS
(2012. gada 22. maijs),
ar ko groza Lēmumu 2008/425/EK attiecībā uz standarta prasībām, kuras noteiktas tām valsts programmām konkrētu dzīvnieku slimību un zoonožu izskaušanai, kontrolēšanai un uzraudzībai, ko dalībvalstis iesniedz, lai saņemtu Savienības finansējumu
(izziņots ar dokumenta numuru C(2012) 3193)
(Dokuments attiecas uz EEZ)
(2012/282/ES)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Padomes 2009. gada 25. maija Lēmumu 2009/470/EK par izdevumiem veterinārijas jomā (1) un jo īpaši tā 27. panta 10. punktu,
tā kā:
(1)
Lēmumā 2009/470/EK izklāstītas procedūras, kas nosaka Savienības finansiālo ieguldījumu programmās, kuru mērķis ir dzīvnieku slimību un zoonožu izskaušana, kontrole un uzraudzība.
(2)
Lēmumā 2009/470/EK paredzēts, ka dalībvalstīm ik gadu vēlākais līdz 30. aprīlim jāiesniedz Komisijai ikgadējās vai daudzgadējās programmas, ko uzsāk nākamajā gadā pēc gada, kurā tās vēlas saņemt finansiālu ieguldījumu no Savienības. Saskaņā ar minēto lēmumu Savienībai jādod finansiālais ieguldījums, lai kompensētu izdevumus, kas dalībvalstīm radušies, finansējot minētā lēmuma pielikumā uzskaitīto dzīvnieku slimību un zoonožu izskaušanas, kontroles un uzraudzības valsts programmas.
(3)
Komisijas 2008. gada 25. aprīļa Lēmumā 2008/425/EK, ar ko nosaka standarta prasības attiecībā uz tām valsts programmām konkrētu dzīvnieku slimību un zoonožu izskaušanai, kontrolēšanai un uzraudzībai, ko dalībvalstis iesniedz, lai saņemtu Kopienas finansējumu (2), noteikts, ka dalībvalstīm, kas vēlas saņemt Savienības finansējumu valsts programmām, kuru mērķis ir izskaust, uzraudzīt un kontrolēt noteiktas dzīvnieku slimības, jāiesniedz pieteikumi, kuros ietverta minētā lēmuma I-V pielikumā prasītā informācija.
(4)
Eiropas Parlamenta un Padomes 2001. gada 22. maija Regulā (EK) Nr. 999/2001, ar ko paredz noteikumus dažu transmisīvo sūkļveida encefalopātiju profilaksei, kontrolei un apkarošanai (3), noteiktas transmisīvo sūkļveida encefalopātiju gada uzraudzības programmas, ko dalībvalstis īsteno attiecībā uz liellopiem, aitām un kazām. Kopš Lēmuma 2008/425/EK pieņemšanas minētā regula ir grozīta vairākas reizes attiecībā uz noteikumiem par uzraudzības un izskaušanas pasākumiem, kurus līdzfinansē no programmām.
(5)
Komisijas 2010. gada 25. jūnija Lēmums 2010/367/ES par putnu gripas uzraudzības programmu mājputniem un savvaļas putniem īstenošanu dalībvalstīs (4) tika pieņemts, ņemot vērā pieredzi un zinātnisko informāciju, kas gūta pēc Komisijas Lēmuma 2007/268/EK (5) pieņemšanas. Lēmumu 2007/268/EK atcēla ar Lēmumu 2010/367/ES. Lēmums 2008/425/EK būtu jāatjaunina, lai tiktu ņemti vērā visi minētie grozījumi, jo īpaši tie, kas attiecas uz uzraudzības programmu mērķiem.
(6)
Turklāt, lai turpinātu uzlabot valsts programmu iesniegšanas procesu, novērtēšanu un apstiprināšanu, sākot no 2013. gada 1. janvāra dalībvalstīm pieteikumi par programmām, kas atbilst Lēmuma 2008/425/EK I-IV pielikumā minētajām prasībām, būtu jāiesniedz tiešsaistē. Tādēļ minēto pielikumu struktūra būtu jāpielāgo elektroniskai datu iesniegšanai un apstrādei.
(7)
Tādēļ būtu jāgroza Lēmuma 2008/425/EK I-IV pielikumā noteiktās standarta prasības dalībvalstu pieteikumu iesniegšanai par Savienības finansējumu valsts programmām, kuru mērķis ir konkrētu dzīvnieku slimību un zoonožu izskaušana, kontrole un uzraudzība, kā arī jānodrošina to atbilstība attiecīgo Savienības tiesību aktu grozījumiem un sistēmai, kas paredz to iesniegšanu tiešsaistē. Skaidrības labad Lēmuma 2008/425/EK I-IV pielikums būtu jāaizstāj ar šā lēmuma pielikuma tekstu.
(8)
Tāpēc attiecīgi būtu jāgroza Lēmums 2008/425/EK.
(9)
Šajā lēmumā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,
IR PIEŅĒMUSI ŠO LĒMUMU.
1. pants
Lēmumu 2008/425/EK groza šādi:
1)
iekļauj šādu 1.a pantu:
“1.a pants
No 2013. gada 1. janvāra dalībvalstis 1. panta a)-d) punktā minētos pieteikumus iesniedz tiešsaistē, izmantojot atbilstošās standarta elektroniskās veidnes, ko nodrošinājusi Komisija.”;
2)
lēmuma I-IV pielikumu aizstāj ar šā lēmuma pielikuma tekstu.
2. pants
Šis lēmums ir adresēts dalībvalstīm.
Briselē, 2012. gada 22. maijā

Labels: 5
0
6
12
15